POČITNIŠKI IZZIVALCI

V božično jutro bomo vstopili s pripovedovanjem zgodb, naslednji dan pa prisluhnili izkušnjam Junakov 3. nadstropja. Vsi, ki se pozimi odpravljate v gore, ne zamudite druženja s Planinskimi brihtami, ljubitelji živali pa druženja s ponijem Štunfkom, zlato prinašalko Vivo in zajčico Mici. Zadnje jutro pred novim letom se bomo naučili še kvačkati in narisati strip.

Če ste za počitniški izziv, bodo dopoldnevi med božičem in novim letom drugega programa Televizije Slovenija najboljša družba. Z VAMI BOMO OB 9. URI DOPOLDNE.

## Vsako jutro vas bo čakal tudi namig za potep po Sloveniji, ki ga bodo pripravili učenci in mentorji z osnovnih šol Jurija Dalmatina Krško, Idrija, Šmarje pri Jelšah, Tržič in Tabor Logatec.

POVEJ MI ZGODBO (25. 12. 2024, 9.00)

Božično jutro bo z voditeljico Matejo Leban in gosti polno čarobnega pripovedovanja zgodb. Kako zgodbe pripoveduje s pesmijo, bo povedal tudi Rudi Bučar, mladi filmarji pa bodo razložili, kako se iz ideje rodi scenarij in iz scenarija film. Da tudi ples govori zgodbe, bomo videli, ko bodo zaplesali folkloristi skupine Tine Rožanc. Kako prepričljivo povedo zgodbo na Japonskem, bomo videli v kratkem dokumentarnem filmu. Ali je Rjudži svoje delo dobro opravil, pa bosta ocenila Jeremi in Ajda iz Pionirskega doma.

DO CILJA (26. 12. 2024, 9.00)

Z voditeljico Tino Antončič bosta Gal in Žiga, Junaka 3. nadstropja, spregovorila o izzivu premagovanja hude bolezni, raka. Irka Alice iz dokumentarne serije Izzivalci se je po prebolelem raku spopadla še z izzivi na adrenalinski progi. Mi smo se odpravili na podobno progo v Šentvidu pri Stični, premagovali smo Aviratek. Srebrni olimpijec Toni Vodišek pa nam bo povedal več o svojih adrenalinskih podvigih in novih športnih izzivih.

V GORE (27. 12. 2024, 9.00)

Preden na čevlje nataknemo dereze in na nahrbtnik pritrdimo cepin, se moramo naučiti pripomočke uporabljati. Planinske brihte (PD Medvode) točno vedo, kako se varno odpraviti v gore, in so to tudi dokazale na tekmovanju Mladina in gore, kjer so zmagale. Kaj vse vedo, bodo pokazale tudi tebi in voditeljici Neži Prah v oddaji Počitniški izzivalci. Pridružila se jim bo še petnajstletna Varja Štimec, ki je med počitnicami tri tedne delala v planinski koči. In prav takšno delo si želi opravljati Stela. Spremljali jo bomo v dokumentarnem filmu in izvedeli, ali bo izzivu kos. Potem pa z vsem znanjem lahko v hribe ali gore pičimo tudi mi, če bodo le razmere primerne.

NA KONJU (30. 12. 2024, 9.00)

Če imate doma žival, veste, da ste v zelo dobri družbi in v prav taki bo tudi voditeljica Jasna Merklin. V studiu se ji bodo pridružili poni Štunfek, zlata prinašalka Viva in zajčica Mici. Kosmate terapevtske goste bodo pripeljali terapevtka z živalmi Maksimiljana ter njena otroka Andreja in Maksi. Preden jih boste spoznali, pa se boste podali na konja s pevko Evo Černe Avbelj in s sestrama Pio in Lino Rojko, ki jahata že več kot osem let in sta pri tem zelo uspešni. V dokumentarnem filmu iz serije Izzivalci bomo ob tem spremljali še poskus Škotinje Mie, da bi jezdila na oslu Jimmyju.

SPRETNI PRSTKI

Voditeljica Katja Špoljar bo v zadnjem jutru leta v studiu gostila Ello, Eluja in Lino, ki obožujejo stripe in animacije! Skupaj bodo naredili stripovsko čestitko, in to ob pomoči velikega mojstra svinčnika Ivana Mitrevskega, ilustratorja, pisatelja in striparja. Junak iz dokumentarne serije Izzivalci bo tokrat Simao iz Portugalske, ki se je lotil risanja svojega prvega stripa, da bi mlade odvrnil od zapravljanja časa s telefonom. Naše prstke pa bomo dobro ogreli v drugem delu oddaje, ko bodo Vita, Kaja in Tanja pokazale osnove kvačkanja.

Ves čas med božičem in novim letom boste lahko spremljali tudi dogajanje na naših družbenih omrežjih, kjer bomo veseli vaših mnenj. Če boste pozorno spremljali naše oddaje, boste zlahka odgovorili tudi na nagradna vprašanja. Čakajo vas super nagrade.

FB, IG, TIKTOK: @CIST\_HUDO  
SPLETKA: CIST-HUDO.RTVSLO.SI/IZZIVALCI

Vabljeni v družbo Počitniških izzivalcev od božičnega do zadnjega letošnjega jutra, in sicer ob 9. uri dopoldne na DRUGEM PROGRAMU TELEVIZIJE SLOVENIJA.